Greqia brengoset për një valë të re imigrantësh përmes Turqisë
Bashkimi Evropian thotë se 80 mijë imigrantë të paligjshëm hyjnë në Greqi nëpërmjet Turqisë çdo vit
Stambolli, qyteti më i madh i Turqisë, është vetëm disa orë larg me makinë nga kufiri me Greqinë. Aeroporti ndërkombëtar i qytetit ofron fluturime të drejtpërdrejta nga shumica e vendeve afrikane dhe të Lindjes së Mesme dhe njerëzit që vijnë e kanë të lehtë të sigurojnë vizë. Ky bashkëdyzim e ka bërë qytetin një qendër për njerëzit që përpiqen të hyjnë në mënyrë të paligjshme në Bashkimin Evropian qoftë për arsye politike apo ekonomike. Shumë kërkojnë të ashtuquajturin “njeri të lidhjeve”, i cili lidh emigrantët me kontrabandistët që i ndihmojnë të kalojnë kufirin. Njëri nga këta “njerëz të lidhjeve” – le ta quajmë Mikel – është nga Afrika Perëndimore. Ai thotë se kontrabandimi i njerëzve në Stamboll është tani një biznes i madh, por nuk është pa rreziqe. Përkundër rrezikut, Bashkimi Evropian thotë se 80 mijë imigrantë të paligjshëm hyjnë në Greqi nëpërmjet Turqisë çdo vit. Një prej tyre është Dejvidi nga Nigeria. Dejvidi u deportua përfundimisht për në Turqi, ku po shqyrton një përpjekje tjetër. Për të frenuar rrjedhën në rritje të imigrantëve, policia kufitare e BE-së u dislokua për të ndihmuar forcat greke të sigurisë. Athina tani frikohet se me trazirat në Lindjen e Mesme dhe Afrikën veriore numri i të ardhurve mund të rritet edhe më tej. Ministri grek përgjegjës për imigracionin e paligjshëm, Kristos Papoucis, vizitoi Ankaranë në fillim të këtij muaji për të diskutuar rreth çështjes. Profesor Ahmet Içdujgu i Universitetit Koç të Stambollit paralajmëron se kontrabandimi i njerëzve po bëhet gjithnjë e më i ndërlikuar. Sipas ekspertëve, kontrabandimi i njerëzve është bërë biznes me përfitime prej miliona dollarësh. Njeriu i lidhjeve, Mikeli, thotë se konkurrenca e tillë po i ul çmimet dhe tani shumë emigrantëve u kërkohet të paguajnë vetëm nëse udhëtimi në destinacionin e tyre është i suksesshëm. Ndërlikimi i mëtejshëm i kontrabandimit të njerëzve bashkë me konkurrencën në rritje mund ta bëjnë Stambollin edhe më tërheqës për emigrantët e ardhshëm. Vëzhguesit thonë se me shkallëzimin e trazirave në Libi dhe vende të tjera në rajon do të mund të ketë rritje të biznesit në muajt e ardhshëm për kontrabanduesit e njerëzve.